উই আৰ দ্য বেষ্ট!

উই আৰ দ্য বেষ্ট! (ছুইডিছ: Vi är bäst!) হ’ল লুকাছ মুডিছনৰ দ্বাৰা ৰচিত আৰু পৰিচালিত ২০১৩ চনৰ এখন ছুইডিছ নাট্যধৰ্মী চলচ্চিত্ৰ। এইখন তেওঁৰ পত্নী ক’ক’ মুডিছনৰ গ্ৰাফিক উপন্যাস নেভাৰ গুডনাইটৰ আধাৰত নিৰ্মাণ কৰা হৈছে। ২০১৩ চনৰ টৰন্টো আন্তৰ্জাতিক চলচ্চিত্ৰ মহোৎসৱৰ বিশেষ প্ৰদৰ্শনী শাখাত এই ছবিখন প্ৰদৰ্শিত হৈছিল।

কাহিনী

১৯৮২ চনৰ ষ্টকহম: ১৩ বছৰীয়া কিশোৰী বব’ আৰু ক্লাৰাক পংক ৰক সংগীতৰ প্ৰতি থকা অনুৰাগৰ বাবে তেওঁলোকৰ সমনীয়ালে অৱজ্ঞা কৰিছিল। চুটি চুলি আৰু ঢিলা পোছাক পিন্ধা এই কিশোৰী দুগৰাকীয়ে তেওঁলোকৰ ইউথ ক্লাবত 'আইৰন ফিষ্ট' নামৰ এটা ৰক বেণ্ডত বজোৱা কিশোৰ ল’ৰাবোৰৰ তিৰস্কাৰ সহ্য কৰিব লগা হৈছিল। ল’ৰাবোৰক বিৰক্ত কৰিবলৈ ছোৱালী দুগৰাকীয়ে নিজাকৈ এটা বেণ্ড আৰম্ভ কৰে, যদিও তেওঁলোকৰ কোনোৱে কোনো বাদ্যযন্ত্ৰ বজাব নাজানিছিল। বব’ই পংক সংগীতক পলায়নৰ মাধ্যম হিচাপে ব্যৱহাৰ কৰিছিল, আনহাতে ক্লাৰা আছিল খঙাল আৰু ৰাজনৈতিক বিচাৰধাৰাৰ লোক আৰু তেওঁ কৌতুকপূৰ্ণ গীতৰ কথা লিখিছিল।

এই যুটিটোৱে তেওঁলোকৰ বিদ্যালয়ৰ এটা অনুষ্ঠানত শাস্ত্ৰীয় গীটাৰ পৰিৱেশন কৰা দেখি হেডভিগ নামৰ এগৰাকী লাজকুৰীয়া খ্ৰীষ্টান ছোৱালীক তেওঁলোকৰ বেণ্ডত যোগ দিবলৈ কয়। হেডভিগে তেওঁলোকক একে সুৰত গাবলৈ আৰু বজাবলৈ শিকায়। ক্লাৰাই তাইক ঈশ্বৰৰ ওপৰত বিশ্বাস নকৰিবলৈ পতিয়ন নিয়াবলৈ চেষ্টা কৰিছিল যদিও হেডভিগ আছিল এগৰাকী ধৈৰ্যশীল শিক্ষয়িত্ৰী। বব’ আৰু ক্লাৰাই হেডভিগক পতিয়ন নিয়াই তাইৰ চুলিখিনি পংক শৈলীত চুটি কৰি কাটিবলৈ সন্মত কৰায়। হেডভিগৰ মাকে ভাবুকি দিছিল যে যদিহে ছোৱালী দুগৰাকীয়ে তেওঁৰ সৈতে কিছুদিন গীৰ্জালৈ নাযায়, তেন্তে তেওঁ আৰক্ষীক খবৰ দিব। বব’ আৰু ক্লাৰাই এই প্ৰস্তাৱ নাকচ কৰে, কাৰণ ক্লাৰাৰ দেউতাকে তেওঁলোকক কৈছিল যে তেওঁলোকে কৰা কামটো কোনো অপৰাধ নহয়।

বিদ্যালয়ত হেডভিগে বব’ আৰু ক্লাৰাক এৰাই চলিছিল; তেওঁলোকে ভাবিছিল যে তাই হয়তো তেওঁলোকৰ ওপৰত খং কৰিছে। আচলতে তেওঁলোকে জানিব পাৰিলে যে হেডভিগ তাইৰ মাকৰ আচৰণতহে লজ্জিত হৈছিল আৰু ভাবিছিল যে বব’ আৰু ক্লাৰাহে তাইৰ ওপৰত খঙত আছে। পিছলৈ তেওঁলোকৰ মাজত পুনৰ বন্ধুত্ব হয়। তাৰ পিছত ক্লাৰাই পৰামৰ্শ দিয়ে যে হেডভিগক এখন ইলেকট্ৰিক গীটাৰৰ প্ৰয়োজন। প্ৰয়োজনীয় ধনৰ অভাৱত তেওঁলোকে ৰেল ষ্টেচনত ভিক্ষা খোজে যদিও লাভ কৰা ধনেৰে গীটাৰ কিনাৰ পৰিৱৰ্তে মিঠাইহে কিনি খায়।

চ’লনাৰ সমবয়সীয়া তিনিটা ল’ৰাৰ এটা স্থানীয় পংক বেণ্ডৰ সাক্ষাৎকাৰ এখন আলোচনী দেখি তেওঁলোকে তাৰে এজন সদস্য এলিছক ফোন কৰে। সি তেওঁলোকক চ’লনা ৰেল ষ্টেচনত লগ কৰিবলৈ সন্মত হয়। তিনিজনী ছোৱালী, এলিছ আৰু তাৰ বেণ্ডৰ বন্ধু মাক্কান এলিছহঁতৰ আখৰা কৰা ঠাইলৈ যায়। ক্লাৰা আৰু এলিছৰ মাজত বন্ধুত্ব গঢ়ি উঠে আৰু মাক্কানে হেডভিগৰ প্ৰতি আকৰ্ষিত হয়। অকলশৰীয়া হৈ পৰাত বব’ হতাশ হৈ পৰে। পিছত তাই এলিছক ফোন কৰে আৰু তাক লগ কৰে। বব’ই ক্লাৰাৰ আগত এই কথা স্বীকাৰ কৰাৰ পিছত তেওঁলোকৰ মাজত কাজিয়া হয়, কিন্তু হেডভিগে তেওঁলোকৰ মাজত বুজাবুজি কৰাই দিয়ে।

ইউথ ক্লাবৰ এজন কৰ্মচাৰীয়ে হেডভিগক ইলেকট্ৰিক গীটাৰ শিকাবলৈ চেষ্টা কৰে যদিও হেডভিগ তেওঁতকৈও ভাল বাদক বুলি প্ৰমাণিত হয়। বব’ই ড্ৰাম বজাই বিৰক্ত হৈ পৰিছিল আৰু ক্লাৰাই তাইক বেছ বজাবলৈ নিদিয়াত তাই খঙাল হৈ পৰিছিল। ক্লাবৰ কৰ্মচাৰীসকলে ভেষ্টাৰোচৰ এটা সৰু খ্ৰীষ্টমাছ অনুষ্ঠানত আইৰন ফিষ্ট আৰু ছোৱালীকেইজনীৰ বেণ্ডটোৰ বাবে সুযোগৰ ব্যৱস্থা কৰে। দৰ্শকে তেওঁলোকক জোকোৱাৰ পিছত ক্লাৰাই তেওঁলোকৰ "Hate the Sport!" গীতটোৰ কথা সলাই "Hate Västerås!" কৰি দিয়ে, যাৰ ফলত এক হুলস্থুলীয়া পৰিৱেশৰ সৃষ্টি হয়। ইয়াৰ জৰিয়তে তেওঁলোকে আইৰন ফিষ্টৰ সন্মান লাভ কৰে। ষ্টকহমলৈ উভতি অহা বাছখনত বব’, ক্লাৰা আৰু হেডভিগে ঘোষণা কৰে— "উই আৰ দ্য বেষ্ট!" (আমিয়েই শ্ৰেষ্ঠ!)। ইউথ ক্লাবৰ এজন কৰ্মচাৰীয়ে উত্তৰ দিয়ে যে তেওঁলোক আটাইতকৈ বেয়া, কিন্তু ছোৱালীকেইজনীয়ে হাঁহি হাঁহি নিজৰ কাম কৰি যায়। ক্লাৰাৰ দেউতাকে শৌচাগাৰত বহি ক্লাৰিনেট বজাই থকা দৃশ্যৰে চলচ্চিত্ৰখন শেষ হয়।

অভিনয় শিল্পী

মীৰা বৰখাম্মাৰ: বব’ৰ চৰিত্ৰত
মীৰা গ্ৰচিন: ক্লাৰাৰ চৰিত্ৰত
লিভ লেমইন: হেডভিগৰ চৰিত্ৰত
মাটিয়াছ ৱাইবাৰ্গ: ৰজাৰৰ চৰিত্ৰত
জনাথন চলোমনছন: এলিছৰ চৰিত্ৰত
ডেভিদ ডেনচিক: ক্লাৰাৰ দেউতাকৰ চৰিত্ৰত
চাৰ্লি ফক: লিনাচৰ চৰিত্ৰত
আলভিন ষ্ট্ৰোলো: মাক্কানৰ চৰিত্ৰত
অ্যান-চফি ৰেচ: হেডভিগৰ মাকৰ চৰিত্ৰত
লিলি মুডিছন: হেডভিগৰ ভগ্নীৰ চৰিত্ৰত
এডভিন অটোচন: আইৰন ফিষ্টৰ ফ্ৰন্টমেন হিচাপে
নিক কানকানপা: আইৰন ফিষ্টৰ সদস্য হিচাপে
ফেলিক্স ক্লাচেন: আইৰন ফিষ্টৰ সদস্য হিচাপে
ভিক্টৰ নৰ্লিন এৰিকচন: আইৰন ফিষ্টৰ সদস্য হিচাপে
ফেলিক্স চেণ্ডমেন: কম্পেয়াৰ (আঁত ধৰোঁতা) হিচাপে
ভাঞ্জা এনগষ্ট্ৰম: চন্দ্ৰাৰ চৰিত্ৰত
ভিবেকা ডাহলেন: গানেলৰ চৰিত্ৰত
ক্লাৰা ক্ৰিষ্টিয়ানছন: লুইছৰ চৰিত্ৰত
চেবাষ্টিয়ান মীৰা: জনৰ চৰিত্ৰত
লুকাছ হামাষ্ট্ৰম: মাৰ্টেনৰ চৰিত্ৰত
লিভিয়া ৰেম্বে নাইলেণ্ডাৰ: মিয়াৰ চৰিত্ৰত
চেমুৱেল লাজাৰ এৰিকচন: উইজাৰ্ডৰ চৰিত্ৰত
মেদছ কোৰ্চগাৰ্ড: দ্য গে'ছ হিচাপে
বাৰ্ণ্ট অ’ষ্টমেন: দ্য গে'ছ হিচাপে

মুক্তি

২০১৩ চনৰ টৰন্টো আন্তৰ্জাতিক চলচ্চিত্ৰ মহোৎসৱত প্ৰিমিয়াৰ হোৱাৰ পিছত, উই আৰ দ্য বেষ্ট! ২০১৩ চনৰ ১১ অক্টোবৰত নিজ দেশ ছুইডেনত মুক্তি দিয়া হয়। ছবিখন পৰৱৰ্তী সময়ত ২০১৪ চনৰ ২৯ মে'ত ডেনমাৰ্কত আৰু ২০১৪ চনৰ ৩০ মে'ত আমেৰিকা যুক্তৰাষ্ট্ৰত (সীমিত মুক্তিৰ জৰিয়তে) মুক্তি দিয়া হয়।

সঁহাৰি

উই আৰ দ্য বেষ্ট!-এ সমালোচকৰ ব্যাপক প্ৰশংসা লাভ কৰে; সমীক্ষা সংগ্ৰহকাৰী ৱেবছাইট ৰটেন টমেটোছত ১২৭টা সমীক্ষাৰ ওপৰত ভিত্তি কৰি ছবিখনে ৯৭% অনুমোদন লাভ কৰিছে, যাৰ গড় ৰেটিং ৭.৯/১০। ৱেবছাইটটোৰ সমালোচনাত্মক সন্মতি অনুসৰি: "মধুৰ, সহমৰ্মিতামূলক আৰু এক স্পষ্ট আনন্দৰে পৰিপূৰ্ণ, উই আৰ দ্য বেষ্ট!-এ কৈশোৰৰ তিতা-মিঠা উখল-মাখলৰ প্ৰতি এক কোমল শ্ৰদ্ধাঞ্জলি অৰ্পণ কৰে।" মেটাক্ৰিটিকত ২৮গৰাকী সমালোচকৰ মতামতৰ ওপৰত ভিত্তি কৰি ছবিখনে ১০০ৰ ভিতৰত ৮৭ নম্বৰ লাভ কৰিছে, যিয়ে "সাৰ্বজনীন প্ৰশংসা" সূচায়।

তথ্যসূত্ৰ

বাহ্যিক সংযোগ

শ্ৰেণী:২০১৩ বৰ্ষৰ চলচ্চিত্ৰ
শ্ৰেণী:চলচ্চিত্ৰ